b"\n_START_ARTICLE_\nAntvorskov H\xc3\xb8jskole\n_START_PARAGRAPH_\nAntvorskov H\xc3\xb8jskole, siden Sk\xc3\xa6lsk\xc3\xb8r Folkeh\xc3\xb8jskole, var en h\xc3\xb8jskole, oprettet 1908, der f\xc3\xb8rst l\xc3\xa5 i Antvorskov ved Slagelse og siden i Sk\xc3\xa6lsk\xc3\xb8r._NEWLINE_H\xc3\xb8jskolen blev oprettet af Niels Eggert, der startede som l\xc3\xa6rer p\xc3\xa5 Frederiksborg H\xc3\xb8jskole. Eggert placerede sin nye skole ved siden af frimenighedspr\xc3\xa6sten Niels Daels menighedsskole Liselund i Antvorskov. Niels Eggert var forstander her indtil sin pludselige d\xc3\xb8d i 1915. I 1920 blev skolen k\xc3\xb8bt af seks af skolens l\xc3\xa6rere, men blev siden afh\xc3\xa6ndet til Frederik N\xc3\xb8rgaard (1878-1945), der var forstander for h\xc3\xb8jskolen fra 1920 til 1935. Senere blev pr\xc3\xa6sten Peter Dons Augustinus (1885-1963) forstander for og ejer af Antvorskov H\xc3\xb8jskole, og i 1960'erne hed forstanderne Inge og Erik B. Nissen. Nissen-parret er for\xc3\xa6ldre til den senere generaldirekt\xc3\xb8r for DR, Christian S. Nissen, der voksede op i Antvorskov._NEWLINE_Den nationalromantiske h\xc3\xb8jskolebygning p\xc3\xa5 Liselundvej er tegnet af bygmester Ejvind M\xc3\xb8rch, der var leder af h\xc3\xa5ndv\xc3\xa6rksafdelingen p\xc3\xa5 skolen. Bygningen er senere, i 1922, respektfuldt udvidet af M\xc3\xb8rchs efterf\xc3\xb8lger Johannes Martin Olsen._NEWLINE_H\xc3\xb8jskolens sidste \xc3\xa5rsskrift udkom i 1972, og skolen i Antvorskov lukkede omkring 1972-1973. Skolen blev dern\xc3\xa6st til Daneborg H\xc3\xb8jskole, der var en midlertidig h\xc3\xb8jskole, indtil den nye Sk\xc3\xa6lsk\xc3\xb8r Folkeh\xc3\xb8jskole var indflytningsklar i 1973._NEWLINE_Helge Severinsen (f\xc3\xb8dt 1930) var b\xc3\xa5de i mange \xc3\xa5r forstander p\xc3\xa5 Antvorskov H\xc3\xb8jskole og den nye forstander i Sk\xc3\xa6lsk\xc3\xb8r. Den nye h\xc3\xb8jskolebygning i Sk\xc3\xa6lsk\xc3\xb8r, smukt indpasset i det skr\xc3\xa5ende fjordlandskab, blev tegnet af Tyge Arnfred og Viggo M\xc3\xb8ller-Jensen (F\xc3\xa6llestegnestuen). Sk\xc3\xa6lsk\xc3\xb8r Folkeh\xc3\xb8jskole lukkede i 2005, men p\xc3\xa5t\xc3\xa6nkes nu omdannet til kurcenter for overv\xc3\xa6gtige unge. Den senere kulturminister Ebbe Lundgaard var forstander for Sk\xc3\xa6lsk\xc3\xb8r Folkeh\xc3\xb8jskole i tiden 1978-1985._NEWLINE_Den gamle ejendom i Antvorskov blev erhvervet af staten og var fra 1974 og frem til 2007 hjemsted for Milit\xc3\xa6rn\xc3\xa6gteradministrationen. Ejendommen og grunden er siden overg\xc3\xa5et til det statslige ejendomsselskab Freja Ejendomme, der planl\xc3\xa6gger et boligbyggeri i h\xc3\xb8jskolens tidligere park. Selve h\xc3\xb8jskolebygningen er nu inddelt i lejligheder, som er beboede af private."